**ŠIAULIŲ MIESTO SAVIVALDYBĖS ADMINISTRACIJOS**

**MEDELYNO SENIŪNIJA**

**2024 M. MEDELYNO SENIŪNIJOS METINIO VEIKLOS PLANO ĮGYVENDINIMO ATASKAITOS PROJEKTAS**

2025-01-17 V2-3

Šiauliai

**I. BENDROJI DALIS**

Medelyno seniūnija (toliau-Seniūnija) yra Šiaulių miesto savivaldybės administracijos struktūrinis teritorinis padalinys, veikiantis tam tikroje savivaldybės teritorijos dalyje. Seniūnijoje dirba du valstybės tarnautojai: seniūnė Eglė Šimkevičienė ir vyr. specialistė Karolina Bertašienė.

Seniūnijos pagrindinės funkcijos:

* pagal savo kompetenciją priima ir nagrinėja gyventojų prašymus, skundus bei pasiūlymus;
* tvarko gyvenamosios vietos deklaravimo duomenų ir gyvenamosios vietos neturinčių asmenų apskaitą;
* išduoda seniūnijos teritorijos gyventojams pažymas apie deklaruotą gyvenamąją vietą;
* išduoda charakteristikas fiziniams asmenims, dėl ginklo įsigijimo (laikymo);
* teikia pagalbą rinkimų komisijoms organizuojant rinkimus, referendumus;
* organizuoja viešuosius darbus;
* neatlygintinai atlieka seniūnijai priskirtos teritorijos gyventojams seniūnui priskirtus notarinius veiksmus;
* teikia informaciją ir konsultuoja savivaldybės veiklos klausimais.

Seniūnija savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos vyriausybės nutarimais, savivaldybės administracijos nuostatais, savivaldybės administracijos direktoriaus įsakymais ir administracijos direktoriaus patvirtintais seniūnijos veiklos nuostatais.

Medelyno seniūnija susiskirstyta į keturias seniūnaitijas:

|  |  |  |  |
| --- | --- | --- | --- |
| **Seniūnaitijos pavadinimas** | **Seniūnaitijai priskirta teritorija** | **Seniūnaitijos gyventojų skaičius** | **Balsavimo teisę turinčių gyventojų skaičius** |
| Medelyno sen. Eglyno g. seniūnaitija | Skroblų, Karklų, Lazdynų, Kadagyno, Eglyno, Ąžuolyno, Pušyno, Šaltalankių gatvės, Birutės g. dalis nuo 71 iki 125 ir nuo 120 iki 164 namo, Sodo g. dalis nuo 111 iki 177 namo, Palangos g. dalis nuo 94 iki 146 ir nuo 123 iki 177 namo. | 1249 | 1009 |
| Medelyno sen. Birutės g. seniūnaitija | Ramygalos, Viduklės, Geluvos, Dubysos, Medvėgalio, Anykščių gatvės, Birutės g. dalis nuo 33 iki 57 ir nuo 40A iki 114 namo, J. Šliūpo g. dalis nuo 28A iki 38 ir nuo 27B iki 37 namo, Palangos g. dalis nuo 41 iki 111 ir nuo 38 iki 86 namo, Miško g. dalis nuo 18 iki 37C ir nuo 10 iki 36 namo, Sodo g. dalis nuo 39B iki 107 namo, Žagarės g. dalis nuo 1 iki 39 ir nuo 2 iki 40 namo, Marijampolės g. dalis nuo 3B iki 17A ir nuo 2 iki 15 namo, Ukmergės g. dalis nuo 6A iki 10A ir nuo 7A iki 17A namo, Panevėžio g. dalis nuo 3A iki 21 ir nuo 4A iki 10 namo. | 1690 | 1377 |
| Medelyno sen. Sodo g. seniūnaitija | Platelių, Bijotės, Klaipėdos, Plungės, Sedos, Troškūnų, Kretingos gatvės, Sodo g. dalis nuo 32 iki 100 namo, V. Bielskio g. dalis nuo 51 iki 101 namo, Žagarės g. dalis nuo 41 iki 81 ir nuo 42 iki 82 namo, Utenos g. dalis nuo 3 iki 31 ir nuo 4 iki 32 namo, Panevėžio g. dalis nuo 21A iki 45 ir nuo 12A iki 30 namo, Ukmergės g. dalis nuo 19 iki 75 ir nuo 16 iki 44 namo, Raguvos tak. dalis nuo 5A iki 41 ir nuo 22 iki 40 namo, Marijampolės g. dalis nuo 19 iki 65 namo. | 1866 | 1536 |
| Medelyno sen. V. Bielskio g. seniūnaitija | Žarėnų, Luokės, Skuodo, Biržų, Miglės, Mirtų, Viržių, Šilubalio, Kėdainių, Erškėčių, Narcizų, Vinkšnėnų, Raseinių gatvės, sodų bendrijos „Gubernija“ teritorija ir V. Bielskio g. dalis nuo 30A iki 88 namo, Utenos g. dalis nuo 36 iki 46 ir nuo 39 iki 45 namo, Ukmergės g. dalis nuo 46 iki 86 ir nuo 93 iki 123A namo, Geležinkelio g. dalis nuo 41 iki 47A namo. | 754 | 590 |

Seniūnaičiai išrinkti ir patvirtinti 2023 spalio mėn. 17 d.:

* Eglyno seniūnaitijos seniūnaitė – Albina Venciuvienė.
* Birutės g. seniūnaitijos seniūnaitis – Irena Zakarauskienė.
* Sodo g. seniūnaitijos seniūnaitis – Aidas Zaloga (patvirtintas 2024 m. kovo 26 d.).
* V.Bielskio g. seniūnaitijos seniūnaitis – Mantas Sindriūnas.

**II. GYVENAMOSIOS VIETOS DEKLARAVIMAS**

Seniūnijoje tvarkomi priskirtos teritorijos gyventojų gyvenamosios vietos deklaravimo duomenys, kurie perduodami Gyventojų registrui, priimamos seniūnijos gyventojų gyvenamosios vietos deklaracijos, tikrinamas jų pildymo teisingumas, priimamas sprendimas dėl deklaravimo duomenų taisymo, keitimo ar naikinimo, kaupiamos ir saugomos seniūnijos gyventojų gyvenamosios vietos deklaracijos, tikrinami pateikti dokumentai dėl užsienio piliečių laikinojo gyvenamosios vietos deklaravimo, išduodamos pažymos, teikiama gyvenamosios patalpos savininkui informacija apie asmenis, deklaravusius gyvenamąją vietą jiems nuosavybės ar kitokio teisėto valdymo, naudojimo ar disponavimo teise priklausančioje patalpoje.

Pagal turimus Gyventojų registro duomenis, 2025 m. sausio 1 d. Medelyno seniūnijoje gyvenamąja vietą deklaravusių gyventojų skaičius pagal seniūnaitijas ir amžiaus grupes:

|  |  |  |  |  |  |
| --- | --- | --- | --- | --- | --- |
| ***Seniūnaitijos pavadinimas*** | ***Gyventojai iki 1 m.*** | ***Gyventojai nuo 1 m. iki 18 m.*** | ***Gyventojai nuo 18 m. iki 65 m.*** | ***Gyventojai nuo 65 m.*** | ***Iš viso*** |
| Eglyno g. seniūnaitija | 14 | 226 | 763 | 246 | 1249 |
| Birutės g. seniūnaitija | 18 | 295 | 1049 | 328 | 1690 |
| Sodo g. seniūnaitija | 27 | 303 | 1150 | 386 | 1866 |
| V.Bielskio g. seniūnaitija | 16 | 148 | 432 | 158 | 754 |
| ***Iš viso:*** | ***75*** | ***972*** | ***3394*** | ***1118*** | ***5559*** |

Pagal gyvenamosios vietos deklaravimo duomenų ir gyvenamosios vietos neturinčių asmenų apskaitos tvarkymo funkciją:

|  |  |  |  |  |
| --- | --- | --- | --- | --- |
| ***Medelyno seniūnijoje*** | ***2023 m.*** | ***Iš jų elektroniniu būdu 2023 m.*** | ***2024 m.*** | ***Iš jų elektroniniu būdu 2024 m.*** |
| Deklaravo gyvenamą vietą | 253 | 82 | 220 | 60 |
| Deklaravo išvykimą į užsienį | 15 | 2 | 24 | 3 |
| Išduota pažymų apie deklaruotą gyvenamąją vietą | 154 | 22 | 135 | 23 |
| Išduota gyvenamųjų patalpų savininkams pažymų apie asmenis, deklaravusius gyvenamą vietą jų valdoje | 8 | 0 | 8 | 2 |
| Prašymai dėl deklaravimo duomenų pakeitimo ar naikinimo | 14 | 2  4\* | 11 | 3 |
| Sprendimai dėl deklaravimo duomenų panaikinimo ir pakeitimo | 14 | 14\*\* | 11 | 11\*\* |
| Įtraukta gyventojų jų prašymu į gyvenamosios vietos neturinčių asmenų apskaitą | 17 | 0 | 13 | 0 |
| Išduota pažymų apie įtraukimą į gyvenamosios vietos neturinčių asmenų apskaitą | 0 | 0 | 11 | 0 |

\* Pateikti prašymai atmesti, pagrindas: nepateikė visų pagal įstatymą reikalaujamų dokumentų

\*\*Sprendimai registruojami Registrų centro deklaravimo sistemoje ir Seniūnijoje.

**III. SOCIALINĖ SRITIS**

Pagal Šiaulių Medelyno progimnazijos ir ikimokyklinio ugdymo skyriaus pateiktus duomenis, vaikų skaičius įstaigose yra (rugsėjo 1-osios d. duomenimis):

|  |  |  |  |
| --- | --- | --- | --- |
| ***Įstaiga*** | ***2022 m.*** | ***2023 m.*** | ***2024 m.*** |
| Šiaulių Medelyno progimnazijos ikimokyklinio ugdymo skyrius\* | 112 | 112 | 109 |
| Šiaulių Medelyno progimnazija | 772 | 759 | 767 |

\*2024-09-01 Šiaulių lopšelis-darželis "Žilvitis" reorganizuotas ir tapo Šiaulių Medelyno progimnazijos ikimokyklinio ugdymo skyrius.

Medelyno seniūnija įvairiais socialiniais klausimais bendradarbiavo su Šiaulių miesto savivaldybės administracijos Socialinių išmokų ir kompensacijų skyriumi, Socialinių paslaugų skyriumi, Šiaulių apskrities VPK Šiaulių miesto ir rajono PK bendruomenių policijos pareigūnais, Lietuvos probacijos tarnybos Šiaulių regiono skyriumi, Šiaulių regiono atliekų tvarkymo centru, Šiaulių apskrities priešgaisrine gelbėjimo valdyba.

**IV. LĖŠŲ PASKIRSTYMAS**

2024 metais Seniūnijai valstybinės žemės laisvųjų plotų, t.y. žaliųjų plotų, gėlynų, medžių kirtimui-genėjimui ir kitiems aplinkos tvarkymo darbams skirta 15 500 Eur:

|  |  |  |
| --- | --- | --- |
| ***Medelyno seniūnijoje*** | ***2023 m.*** | ***2024 m.*** |
| Skirta lėšų  Iš jų išleista: | 14000 €\* | 15500€ |
| Ilgalaikio turto įsigijimui | 900\*\* € | 0 |
| Medžių, krūmų kirtimui, genėjimui, kelmų rovimui, žolės pjovimo paslaugos | 9824,76 € | 12 664,75 € |
| Teritorijos tvarkymo darbams reikalingos įrangos remontas, detalių, tepalų ir kt. priemonių pirkimas | 2550,45 € | 2200 € |
| Kalėdinės eglutės puošimui - nupuošimui | 635,25 € | 635,25 € |
| Gėlynų priežiūrai | 89,54 € |  |

\*2023 m. vasario 13 d. direktoriaus įsakymu Nr. A-245 patvirtintas Šiaulių m. savivaldybės administracijos Medelyno seniūnijos 2023 m. veiklos planas, kuriame nurodytas skirtas asignavimas 9700 eurų, tačiau skirtos papildomos 4300 eurų lėšos žolės šienavimui.

\*\*Įsigyta vejapjovė.

MIESTO TVARKYMAS. KURUOJAMOS SUTARTYS:

|  |  |
| --- | --- |
| ***Atliekamų paslaugų pavadinimas*** | ***Juridinis asmuo, vykdantis darbus*** |
| Medžių ir krūmų kirtimo bei genėjimo paslaugų atlikimas | UAB „Šiaulių apželdinimas“ |
| Žaliųjų plotų vejų, žolynų, želdynų tvarkymas  (žolės šienavimas ir žolės bei lapų išvežimas) | L. Petkevičienės IĮ |
| Komunalinių atliekų tvarkymas | VŠĮ Šiaulių regiono atliekų tvarkymo centras |
| Šakų surinkimas | UAB „Švarinta“ |
| Geriamojo vandens tiekimas, nuotekų surinkimas, paviršutinių nuotekų tvarkymas | UAB „Šiaulių vandenys“ |

**V. VEIKLOS ANALIZĖ TEIKIANT PASLAUGAS**

Vykdant administracines funkcijas 2024 m. Seniūnijoje buvo gauti ir parengti raštai, išduotos pažymos, organizuoti susirinkimai, vykdyti kiti gyventojų prašymai.

Skaičiai apie veiklos analizę, pateikti lentelėje:

|  |  |  |
| --- | --- | --- |
| ***Medelyno seniūnijoje*** | ***2023 m.*** | ***2024 m.*** |
| Gauta raštų | 120 | 154 |
| Išsiųsta raštų | 270 | 250 |
| Priimti nagrinėti gyventojų rašytiniai prašymai ir pasiūlymai | 79 | 75 |
| Surašyti faktinių duomenų patikrinimo aktai | 74 | 51 |
| Išduota pažymų apie šeimos sudėtį | 7 | 0 |
| Suorganizuota sueigų su seniūnaičiais (įskaitant ir išplėstines sueigas) | 4 | 4 |
| Atlikta notarinių veiksmų | 3 | 3 |

Medelyno teritorijoje buvo šienaujama žolė, grėbiami lapai, iškirsti krūmynai, prižiūrimos kapinaitės ir vaikų žaidimų aikštelė, tvarkomos Vijolės upelio pakrantės. Šie darbai buvo atlikti užsakant paslaugas iš įmonių (UAB „ Ecoservice projektai“, UAB „Šiaulių apželdinimas) bei pasitelkiant asmenis, atliekančius visuomenei naudingą veiklą. Visuomenei naudingą veiklą 2024 m. atliko 18 asmenų, 4 asmenimis daugiau nei 2023 m.

Rudenį, puoselėjant Medelyno seniūnijos aplinką, buvo geranoriškai bendradarbiaujama su seniūnijos gyventojais. Privačių namų savininkams, kurie grėbė ne tik savo, bet ir valstybinėje žemėje augančių medžių lapus ir juos sudėję į seniūnijos ženklintus didmaišius, informuodavo seniūniją, kuri pasirūpindavo lapų išvežimu.

Medelyno seniūnijos teritorijoje yra daug neprižiūrimų žemės sklypų, priklausančių fiziniams asmenims. Gavus informaciją apie neprižiūrimus žemės sklypus ir nuvykus nurodytais adresais, buvo surašyti 26 patikrinimo aktų ir informuojami savininkai su reikalavimu nušienauti žolę, sutvarkyti nuosavą teritoriją. Reikalavimus iki nurodyto termino neįvykdė 10 žemės sklypų savininkų, todėl 2024-07-31 pateiktas prašymas (Reg.Nr. MS-154) komisijai dėl įtraukimo į nenaudojamų žemės sklypų Šiaulių mieste sąrašą. 2024-08-20 mero potvarkiu Nr. M-1034 „Dėl 2024 m. Nenaudojamų privačios nuosavybės teise valdomų žemės sklypų sąrašo patvirtinimo“ įtraukti 8 nenaudojamų privačios nuosavybės teise valdomų žemės sklypų adresai (Medelyno seniūnijos). (2023 m. buvo įtraukti 7 nenaudojamų privačios nuosavybės teise valdomų žemės sklypų adresai)

Vadovaujantis 2021-08-27 Šiaulių miesto savivaldybės administracijos direktoriaus įsakymu Nr. A-1419 „Dėl gatvių asfaltavimo eilės tvarka sąrašo patvirtinimo“ 2024 m. užbaigti asfaltavimo darbai Palangos gatvė .

2024 m. atlikti Vijolės upelio šlaitų sutvirtinimas atkarpoje nuo Sodo g. iki Palangos g. 2025 m. bus tęsiami darbai atkarpoje nuo Palangos g. iki Birutės g.

2024 m. tvarkyti grioviai (t.y. atlikti griovių gilinimo darbai): Lazdynų g., nuo Sodo g. iki Klaipėdos g., Klaipėdos g. iki miesto ribos, Birutės g. nuo 120 iki 128, Biržų g. grioviai.

Birželio 28 d. Raudondvario dvaro menų inkubatoriuje Kauno rajono savivaldybėje įvyko XII Lietuvos savivaldybių seniūnų asociacijos suvažiavimas, kuriame dalyvavo seniūnė Eglė Šimkevičienė. Suvažiavimo metu patvirtintos LSSA veiklos ir revizijos komisijos ataskaitos, naujai 2 metų kadencijai perrinktas prezidentas R. Bružas, išrinkta asociacijos valdyba, patvirtinti atstovai savivaldybėse.

Rugsėjo 24 d. Radviliškyje vyko Šiaulių apskrities savivaldybių seniūnų sueiga, kurioje aptarti valstybės tarnautojų ,,ištarnybinimo", seniūnijų funkcijų ir darbo užmokesčio koeficientai, LSSA veikla ir uždaviniai, seniūno, seniūnaičio ir bendruomenės lyderio bendradarbiavimas, pristatyti bendruomenių bendradarbiavimo gerieji pavyzdžiai. R. Bružas pristatė asociacijos veiklą bei uždavinius ir pakvietė diskusijai apie seniūnų funkcijas ir darbo užmokesčio koeficientus skirtingose savivaldybėse, į kurią įsitraukė ir savo nuomonę bei patirtį išsakė merai bei direktoriai.

Lapkričio 27 d. Ukmergės Vlado Šlaito viešojoje bibliotekoje vyko renginys ,,Seniūnaitis – pagalba gyventojams ir savivaldai 2024", kurį organizavo Vidaus reikalų ministerija. Renginyje dalyvavo seniūnė Eglė Šimkevičienė ir seniūnaitis Mantas Sindriūnas. Pranešimus ,,Piliečių įsitraukimas į viešosios politikos sprendimų priėmimą: nevyriausybinių organizacijų atvejis", ,,Savivaldybės institucijų, seniūnaičių ir vietos bendruomenių bendradarbiavimas: probleminiai aspektai" skaitė VU Šiaulių akademijos doc. dr. R. Toleikienė ir VU Šiaulių akademijos Vyriausybės atstovų tarnybos asistentė dr. V. Kiurienė. Diskusiją ,,Seniūnaičių veiklos modelio tobulinimas – galimos kryptys" moderavo V. Juknevičienė, Mokslo ir inovacijų patarėja VRM. Diskusijos metu buvo išsakytos įvairios mintys apie seniūnaičio instituciją, įvardinti jos privalumai ir trūkumai, seniūnaičių tesės ir pareigos bei neišsipildę lūkesčiai, aptarta netobula seniūnaičių rinkimų sistema, taip pat bendravimas ir bendradarbiavimas su bendruomenėmis, NVO bei savivaldos institucijomis.

**VI. SOCIALINIAI PARTNERIAI**

Per 2024 metus bendradarbiauta su Šiaulių mieste ir Medelyne esančiais socialiniais partneriais: Medelyno bendruomenėmis, Policijos bendruomenės pareigūnais, Medelyno progimnazija, lopšeliu- darželiu „Žilvitis“ bei pavojingų atliekų tvarkymo įmone „Toksika“.

**VII. NEVYRIAUSYBINIŲ ORGANIZACIJŲ PROJEKTINĖ VEIKLA**

Medelyno gyvenamojo rajono bendruomenė 2024 m. įgyvendino projektą „Stipri ir sveika Medelyno bendruomenė, Projektą finansavo Lietuvos Respublikos socialinės apsaugos ir darbo ministerija.

Seniūnė Eglė Šimkevičienė